***Overwatch 2*** er et lagbasert førstepersonsskyte- og «hero shooter»-spill utviklet og utgitt av Blizzard Entertainment. Spillet er markedsført som en oppfølger til *Overwatch* (2016), og ble gjort tilgjengelig 4. oktober 2022 for Nintendo Switch, PlayStation 4, PlayStation 5, Windows, Xbox One og Xbox Series X/S med støtte for spilling på tvers av plattformer.

Spillet er gratis å spille, og inneholder et «battle pass» med et utvalg gratis- og premiuminnhold som hovedsakelig endrer hvordan spillerens brukerside eller benyttede figurer ser ut. På et intervall på rundt to måneder starter en ny sesong i spillet, som introduserer et nytt «battle pass» sammen med en ny spillerfigur som kan låses opp på et gratisnivå eller ved å kjøpe premiuminnhold.

*Overwatch 2* bygger direkte på det foregående spillet og tar i bruk noen av dets spilldesign og ressurser (lydfiler, 3D-modeller og lignende), samt at spillet ble utgitt på samme servere som det forrige spillet som førte til at det opprinnelige *Overwatch* er utilgjengelig. Grunnet dette er det stilt spørsmål om spillet er en oppfølger eller kun en større oppdatering (engelsk: «patch»).

Spillopplevelse
---------------

Videospilldesignet i *Overwatch 2* er sterkt basert på det foregående *Overwatch*. *Overwatch 2* er et lagbasert førstepersonsskytespill hvor spillerne (i hovedspillmodusen) er fordelt på to lag med fem spillere som sloss mot hverandre. Målet i en spillrunde varierer fra kart til kart, men handler hovedsakelig om å beholde eller ta kontroll over et område, om det så er gjennom å stå på et spesifikt punkt, bevege et objekt («payload») til et spesifikt punkt eller gjennom å hindre motstanderlaget å nå et punkt. *Overwatch 2*, som et spill i «hero shooter»-sjangeren, inneholder et utvalg spillerfigurer («heroes») med unike evner separert i de tre rollene «tank», «support» og «damage». I et lag på fem spillere, er det to «damage»-spillere, to «support»-spillere og en «tank».

### Spillerfigurer og roller

*Se også: Liste over helter i Overwatch*
Spillerfigurene («heroes» eller *helter*) er delt inn i tre roller: «tank», «support» og «damage». 

«Tanks» er primært kjent for å ha mye liv, som kan hjelpe dem i å beskytte lagkamerater. I motsetning til den tidligere oppsetningen av to «tank»-figurer i et lag på seks spillere i det foregående *Overwatch*, er det kun én på hvert lag. «Supports» er figurer som har evner og egenskaper som helbreder og forsterker lagkamerater, og «damage»-figurer fokuserer hovedsakelig på å skade motstandere.

Mesteparten av figurene som var tilgjengelig ved oppstarten av *Overwatch 2* er figurer som var tilgjengelig i det foregående spillet, hvor noen av dem ble overhalt (engelsk, «reworked»).

Helter i *Overwatch 2* (sortert etter utgivelsesdato i *Overwatch*)| Alias | Rolle | Nasjonalitet (eller inspirasjon) | Lagt til i spillet |
| --- | --- | --- | --- |
| Tracer | Damage | Storbritannia | 4. oktober 2022 (*Overwatch 2* utgitt) |
| Reaper | Damage | USA |
| Widowmaker | Damage | Frankrike |
| Pharah | Damage | Egypt, Canada |
| Reinhardt | Tank | Tyskland |
| Mercy | Support | Sveits |
| Torbjörn | Damage | Sverige |
| Hanzo | Damage | Japan |
| Winston | Tank | Månen |
| Zenyatta | Support | Nepal |
| Bastion | Damage | *ingen* |
| Symmetra | Damage | India |
| Zarya | Tank | Russland |
| Cassidy | Damage | USA |
| Soldier: 76 | Damage | USA |
| Lúcio | Support | Brasil |
| Roadhog | Tank | Australia |
| Junkrat | Damage | Australia |
| D.Va | Tank | Sør-Korea |
| Mei | Damage | Kina |
| Genji | Damage | Japan |
| Ana | Support | Egypt |
| Sombra | Damage | Mexico |
| Orisa | Tank | Numbani, fiktiv afrikansk bystat nær Nigeria |
| Doomfist | Tank | Nigeria |
| Moira | Support | Irland |
| Brigitte | Support | Sverige (datter av Torbjörn) |
| Wrecking Ball | Tank | Månen, Australia |
| Ashe | Damage | USA |
| Baptiste | Support | Haiti |
| Sigma | Tank | Nederland |
| Echo | Damage | Sveits, Singapore |
| Sojourn | Damage | Canada |
| Junker Queen | Tank | Australia |
| Kiriko | Support | Japan |
| Ramattra | Tank | Nepal | 6. desember 2022 |
| Lifeweaver | Support | Chiang Mai, Thailand | 11. april 2023 |
| Illari | Support | Runasapi, Peru | 10. august 2023 |
| Mauga | Tank | Samoa | 5. desember 2023 |
| Venture | Damage | Canada | 16. april 2024. |

Handling
--------

Settinga til *Overwatch*-spillene er ikke i fokus gjennom vanlig spill, men kan oppleves gjennom tegneserier, korte historier, animerte videosnutter og lignende, samt til en viss grad i spillets gang gjennom korte samtaler mellom spillerfigurene og objekter på spillkartene. *Overwatch 2* skal etter planen inneholde samarbeidsinnhold der spillerne kan oppleve mer av spillets fortelling, i likhet med arrangementer fra det foregående *Overwatch* der spillerne måtte samarbeide mot ikke-spillerstyrte figurer for å oppnå et mål som samsvarer med en hendelse i spillets handling.

Handlingen i *Overwatch 2* er preget av science fiction med noen fantasyelementer, og er satt i en nær framtid sentrert rundt en hendelse kalt «the Omnic Crisis» (*omnic*-krisen) og delvis rundt den fiktive militæreorganisasjonen Overwatch og motorganisasjonen Talon. Et av de største teknologiske gjennombruddene i settinga er «omnics», roboter med en avansert form for kunstig intelligens. Disse robotene produseres i flere store fabrikkanlegg kalt «omniums», som ble bygget i verdensbyer. Fabrikkene begynte å skape «omnics» på egenhånd, blant annet krigsroboter som var drivkraften til «the Omnic Crisis».

I *Overwatch 2*-fortellingen er Overwatch en militærorganisasjon som ble grunnlagt av De forente nasjoner og seks opprinnelige medlemmer for å bekjempe disse løpske robotene. Flere av grunnleggerne er spillbare figurer i *Overwatch 2*: Ana Amari, Jack Morrison (Soldier: 76), Gabriel Reyes (Reaper), Torbjörn Lindholm, Reinhardt Wilhelm og Mina Liao. Mina Liao var en forsker som var med på å skape «omnic»-robotene som endte opp med å gå løpsk, og hun skapte Echo som et slags svar på krisen. Overwatch eide også en base på månen, hvor forskere oppfostret dyr med imponerende intelligens. Spillerfigurene Winston og Hammond (Wrecking Ball) er derfra, og er henholdsvis en gorilla og en hamster. Den tidligere underorganisasjonen Blackwatch inkluderte Cassidy, Genji, Moira og Reaper. Andre figurer relatert til organisasjonen Overwatch er Mei, Mercy, Zenyatta, Sojourn og til dels Widowmaker.

Terroristorganisasjonen Talon, hvis mål er å «bringe folk sammen ved å skape kaos», er ledet av Doomfist og medlemslisten inkluderer spillerfigurene Moira, Reaper, Sombra og Widowmaker. Baptiste er en tidligere Talon-soldat.

Andre merkverdige grupper er Null Sector («Omnic»-gruppe grunnlagt av Ramattra), Junkers (Folkegruppe; Junker Queen, Junkrat, Roadhog og Wrecking Ball), Vishkar Corporation (Indisk selskap; Symmetra), Shimada-klanen (Japansk familie og syndikat; Hanzo, Genji og til dels Kiriko), MEKA (Sørkoreansk forsvar; D.Va) og Deadlock Gang (Kriminell gjeng; Ashe og Cassidy).

Utvikling
---------

*Overwatch 2* ble kunngjort ved BlizzCon 2019. Spillet ble kunngjort som en ukonvensjonell oppfølger som skulle operere side om side med det foregående *Overwatch*, men også inneholde en spillmodus der spillerne kunne samarbeide mot ikke-spillerstyrte figurer for å oppleve handlingen i *Overwatch*-settinga. Spillmodusen «Push» ble annonsert som en erstatning for den tidligere «Assault»-modusen (populært kalt «2CP», fra *two capture points*).

Da spillet ble kunngjort, ble det meddelt at den skulle inneholde en ny spillmodus (*player versus environment*) som lar spillere utforske mer av verdenen i *Overwatch* ved hjelp av samarbeid mot ikke-spillerstyrte motstandere i scenarioer med fokus på fortelling, noe man har tidligere sett grunnlag av i *Overwatch*-begivenhetene *Uprising*, *Retribution* og *Storm Rising*. Det ble først kunngjort at *Overwatch 2* skulle bli solgt separat, men at alt spiller-mot-spiller-innhold kom til å være tilgjengelig gratis for eksisterende *Overwatch*-spillere, men spillet har overskrevet *Overwatch* i Battle.net-tjenesten, og spillere har per 7. oktober 2022 ikke lenger tilgang til *Overwatch*. Ved Xbox & Bethesda Games Showcase-presentasjonen og det offisielle nettstedet til *Overwatch*, ble det 12. juni 2022 kunngjort at *Overwatch 2* skal bli gratis å spille 4. oktober 2022. *Overwatch 2* ble tilgjengelig med tidlig tilgang 4. oktober 2022 21:00 etter at *Overwatch*-serverne var nede i ett døgn før. Da *Overwatch 2* ble tilgjengelig, kom det nye endringer til alle de eksisterende heltene, samt tre nye helter: Sojourn, Junker Queen og Kiriko. Med det ble også forretningsmodellen til spillet endret, hvor «loot boxes» ble helt fjernet mens et «battle pass» ble lagt til.

«Assault»-banene som var tilgjengelig før *Overwatch* er ikke lenger tilgjengelige i den nye formen av spillet. Disse banene er Hanamura, Horizon Lunar Colony, Paris, Temple of Anubis og Volskaya Industries.

### Første beta

Første lukkede betafase for *Overwatch 2* startet 26. april 2022. Spillere på PC hadde mulighet for å melde seg «interessert» i tilgang for denne betaversjonen. Denne første betafasen inneholder den nye «damage»-helten Sojourn, gjenoppfriskinger av evnene til figurene Orisa, Doomfist (som nå er en «tank»), Sombra og Bastion, og et nytt «pingesystem», som lar spillerne kommunisere lettere i løpet av spillets gang.

Noen utvalgte, påmeldte spillere fikk en nøkkel til betaversjonen på e-post. Nøkkelløse spillere har muligheten til å se på utvalgte strømminger på tjenesten Twitch i håp om å skaffe en nøkkel via Twitch-systemet «drops» fra 27. april 2022.

Mottagelse
----------

Ifølge omtalesamlernettstedet Metacritic, har *Overwatch 2* mottatt en samlet kritikerpoengsum av 79 poeng ut av 100 (PC-versjon per 2. februar 2023), som tyder på «generelt positiv omtale».

E-sport
-------

*Overwatch 2* er brukt i e-sportsturneringer. Toppnivået er ligaen Overwatch League (OWL), som er eid av Blizzard Entertainment og drevet av Major League Gaming (eid av Activision Blizzard). Ligaen har vært i drift med *Overwatch* siden 2017, og begynte å bruke *Overwatch 2* i april/mai 2022 (femte sesong av OWL).

I Norge finner vi *Overwatch 2* som et esportspill i GG-ligaen med 3 divisjoner og 2 rekrutt-divisjoner. Den totale premiepotten for 1.divisjon ligger på 64 000kr fordelt på de 4 øverste lagene på tabellen hver sesong.

Andre e-sportsligaer arrangert av Blizzard er Overwatch Contenders og Open Division. Blizzard tilbyr en gratis lisens til private aktører som ønsker å arrangere egne e-sportsarrangementer for *Overwatch*.

Fotnoter
--------

**Type nummerering**
1. ↑  En «hero shooter» (engelsk, *helteskyter*) er et taktisk skytespill hvor det er et fokus på figurer som har unike evner og/eller våpenutvalg.
2. ↑  En «rework» betyr hovedsakelig at et videospillelement mottar store endringer som har en effekt på hvordan figuren, kartet eller annet spilles eller samhandles med. I denne konteksten, er det snakk om at evnene og/eller egenskapene til en eller flere spillfigurer har blitt endret slik at vedkommende figurer tilbyr en ny spillopplevelse i større eller mindre forstand.
3. ↑  En «loot box» var en boks med et utvalg av fire tilfeldige utseendemessige gjenstander, som et nytt antrekk til en spesifikk spillerfigur, et profilbilde eller et lydklipp som spilleren kan bruke i spillets gang. Disse boksene kunne opptjenes gjennom å spille spillet, eller ved å kjøpe et antall bokser for ekte penger.
4. ↑  Et «battle pass» er et eller flere spor med gjenstander som spilleren kan tjene gjennom å spille. I *Overwatch 2* inneholder «passet» to spor med 80 nivåer, ett for betalende kunder og ett gratis. Begge sporene vises som ett spor i *Overwatch 2*. Godene som er tilgjengelige nullstilles hver andre måned, og progresjonen nullstilles.

Referanser
----------

1. ↑  "Солнечная Иллари стала первым новым персонажем релизной версии Overwatch 2 — Игромания"; publisert i: Igromania; forfatternavn: Лена Пи; verkets språk: russisk; utgivelsesdato: 11. august 2023; besøksdato: 12. august 2023.
2. ↑  "Overwatch 2 Has Now Moved on From Early Access, Blizzard Says"; undertittel: "This is the moment"; besøksdato: 13. august 2023; publisert i: IGN; forfatternavn: Wesley Yin-Poole; utgivelsesdato: 10. august 2023; verkets språk: engelsk.
3. 1 2 3  «Overwatch "2" isn't a sequel—it's a marketing gimmick». *The A.V. Club* **(engelsk)**. 7. oktober 2022. Besøkt 2. februar 2023.
4. 1 2  Lowry, Brendan (30. september 2022). «Overwatch 2: What's new and different with the sequel?». *Windows Central* **(engelsk)**. Besøkt 2. februar 2023.
5. ↑  Heath, Jerome; Morrow, Emily; Scharnagle, Jessica (27. januar 2023). «The start and end dates for all Overwatch 2 seasons». *Dot Esports* **(engelsk)**. Besøkt 2. februar 2023.
6. 1 2 3 4  «All Overwatch 2 characters and roles you can play as». *gamesradar* **(engelsk)**. 5. oktober 2022. Besøkt 2. februar 2023.
7. ↑  «Lúcio Gameplay Preview | Overwatch | 1080p HD, 60 FPS». Besøkt 9. juni 2021.
8. ↑  McWhertor, Michael (4. november 2022). «Overwatch 2’s new tank hero is part robot freedom fighter, part Hulk». *Polygon* **(engelsk)**. Besøkt 2. februar 2023.
9. ↑  Kalita, Rishabh (4. april 2023). «Lifeweaver in Overwatch 2: Release date, abilities, and more». *www.sportskeeda.com* **(engelsk)**. Besøkt 12. juni 2023.
10. ↑  «Overwatch 2». *overwatch.blizzard.com* **(engelsk)**. Besøkt 30. november 2023.
11. ↑  «Overwatch 2». *overwatch.blizzard.com* **(engelsk)**. Besøkt 15. desember 2023.
12. ↑  «Overwatch 2 Season 10: Release date, Venture, Vengeance Mercy, skins, and more». *SiegeGG*. 11. april 2024. Besøkt 17. april 2024.
13. 1 2 3 4  Ramos, Jeff (24. mai 2016). «The definitive Overwatch timeline». *Polygon* **(engelsk)**. Besøkt 2. februar 2023.
14. ↑  Figueira, Matthew (30. mai 2016). «Blizzard have revealed that Overwatch actually had six founding members». *Critical Hit* **(engelsk)**. Besøkt 2. februar 2023.
15. ↑  Franzese, Tomas. «Blizzard confirms Echo as Overwatch's Hero 32 after cryptic Mina Liao teasers». *Inverse* **(engelsk)**. Besøkt 2. februar 2023.
16. 1 2  Warren, Richard (6. april 2021). «Explaining Overwatch's Different Organizations». *Game Rant* **(engelsk)**. Besøkt 2. februar 2023.
17. ↑  Feyrer, Avery (22. desember 2022). «Overwatch 2: Who Is Ramattra?». *TheGamer* **(engelsk)**. Besøkt 2. februar 2023.
18. 1 2  Gartenberg, Chaim (1. november 2019). «Blizzard announces Overwatch 2». *The Verge* **(engelsk)**. Besøkt 2. februar 2023.
19. ↑  McWhertor, Michael (12. juni 2022). «Overwatch 2 launches in October, will be free to play». *Polygon* **(engelsk)**. Besøkt 2. februar 2023.
20. ↑  Zotomayor, Carlos (21. oktober 2022). «Why 2CP Was Removed From Overwatch 2». *Game Rant* **(engelsk)**. Besøkt 2. februar 2023.
21. ↑  «Overwatch 2 Launches October 4 as a Free-to-Play Live Experience». *Overwatch* **(engelsk)**. Besøkt 12. juni 2022.
22. ↑  McWhertor, Michael (12. juni 2022). «Junker Queen is Overwatch 2’s newest hero». *Polygon* **(engelsk)**. Besøkt 12. juni 2022.
23. ↑  «Overwatch 2: All the Assault Maps That Will Not Be in Competitive Play». *Game Rant* **(engelsk)**. 5. mars 2021. Besøkt 19. april 2022.
24. 1 2  Holt, Kris. «Everything You Need To Know About The ‘Overwatch 2’ Beta». *Forbes* **(engelsk)**. Besøkt 19. april 2022.
25. ↑  «Overwatch 2». *Metacritic* **(engelsk)**. Besøkt 2. februar 2023.
26. ↑  «Overwatch League will play on ‘early build’ of ‘Overwatch 2’ next season starting in April». *Washington Post* **(engelsk)**. ISSN 0190-8286. Besøkt 2. februar 2023.
27. ↑  Parrish, Ash (5. mai 2022). «Blizzard is hoping Overwatch 2 leads to a superb OWL season 5». *The Verge* **(engelsk)**. Besøkt 2. februar 2023.
28. ↑  «Overwatch». *Good Game-ligaen* **(norsk)**. Besøkt 30. november 2023.
29. ↑  «Premiepotten i Telialigaen våren 2023». *Good Game-ligaen* **(norsk)**. Besøkt 30. november 2023.

Eksterne lenker
---------------

* (mul) Offisielt nettsted Rediger på Wikidata

* (en) Overwatch 2 – kategori av bilder, video eller lyd på Commons Rediger på Wikidata
* (en) *Overwatch 2* på Steam Rediger på Wikidata

* (en) *Overwatch 2* hos MobyGames Rediger på Wikidata

* (en) *Overwatch 2* på Metacritic Rediger på Wikidata

* (en) *Overwatch 2* på OpenCritic Rediger på Wikidata

* (en) *Overwatch 2* hos Giant Bomb Rediger på Wikidata

* (en) *Overwatch 2* hos Internet Game Database Rediger på Wikidata

* (en) *Overwatch 2* hos GameSpot Rediger på Wikidata

* (en) *Overwatch 2* hos IGN Rediger på Wikidata

* (en) *Overwatch 2* hos GameFAQs Rediger på Wikidata

* (en) *Overwatch 2* hos GameFAQs Rediger på Wikidata

* (en) *Overwatch 2* hos GameFAQs Rediger på Wikidata

| * v
* d
* r
Blizzard Entertainment |
| --- |
| *Warcraft*-serien | 

|  |  |
| --- | --- |
| Originalserie | 
* *Warcraft: Orcs & Humans*
* *Warcraft II: Tides of Darkness*
* *Warcraft II: Beyond the Dark Portal*
* *Warcraft III: Reign of Chaos*
* *Warcraft III: The Frozen Throne*

 |
| ***World of Warcraft*** | 
* *The Burning Crusade*
* *Wrath of the Lich King*
* *Cataclysm*
* *Mists of Pandaria*
* *Legion*
* *Battle for Azeroth*
* *Shadowlands*
* *Dragonflight*

 |
| Annet *Warcraft* | 
* *Hearthstone*
* Warcraft 3 Editor

 |

 |  |
| *Diablo*-serien | 
* *Diablo*
* *Diablo II*
	+ *Lord of Destruction*
	+ *Resurrected*
* *Diablo III*
	+ *Reaper of Souls*
* *Diablo Immortal*
* *Diablo IV*

 |
| *Starcraft*-serien | 
* *StarCraft*
* *StarCraft: Brood War*
* *StarCraft II: Wings of Liberty*
* *StarCraft II: Heart of the Swarm*
* *StarCraft II: Legacy of the Void*

 |
| Andre spill | 
* *Battle Chess*
* *The Lost Vikings*
* *Rock N' Roll Racing*
* *Heroes of the Storm*
* *Overwatch*
* *Overwatch 2*

 |
| Nøkkelpersoner | 
* Jeff Kaplan
* Aaron Keller
* Chris Metzen
* Mike Morhaime
* Rob Pardo
* Frank Pearce

 |
| Annet | 
* Activision Blizzard
* Battle.net
* BlizzCon
* *Candy Crush Saga*

 |